b'\n_START_ARTICLE_\nAlejandro Cardona\n_START_PARAGRAPH_\nAlejandro Cardona (s. 1959 San Jos\xc3\xa9) on costaricalainen s\xc3\xa4velt\xc3\xa4j\xc3\xa4. H\xc3\xa4n on keskittynyt l\xc3\xa4hinn\xc3\xa4 orkesteri-, kamarimusiikki- ja pianoteosten s\xc3\xa4velt\xc3\xa4miseen. H\xc3\xa4nen tuotantoaan on esitetty Costa Rican lis\xc3\xa4ksi Kanadassa, Kolumbiassa, Kuubassa, Ranskassa, Saksassa, Meksikossa, Alankomaissa, Puolassa, Yhdysvalloissa ja Venezuelassa._NEWLINE_Cardona sai yksityist\xc3\xa4 s\xc3\xa4vellysopetusta Jorge Luis Gonz\xc3\xa1lez Fern\xc3\xa1ndezilta vuosina 1975\xe2\x80\x931976 ja opiskeli sit\xc3\xa4 sitten Curt Cacioppon, Leon Kirchnerin ja Ivan Tcherepninin johdolla Harvardin yliopistossa (1977\xe2\x80\x931981). H\xc3\xa4n sai lis\xc3\xa4ksi maisterin arvon kuvasynteesiss\xc3\xa4 ja tietokoneanimaatiossa Hogeschool voor de Kunstenissa Utrechtissa ja Portsmouthin yliopistossa (1999)._NEWLINE_Cardona on voittanut teoksillaan lukuisia palkintoja. H\xc3\xa4n on toiminut my\xc3\xb6s tutkijana ja keskittynyt t\xc3\xa4ss\xc3\xa4 ominaisuudessa Karibianmeren ja Mesoamerikan musiikkiin. Cardona syventyi aiheeseen Meksikossa. H\xc3\xa4n on esiintynyt populaarimuusikkona muun muassa Calacas Blues -yhtyeen kitaristina. H\xc3\xa4n on my\xc3\xb6s tehnyt elokuvia, joita on esitetty festivaaleilla Amerikan ja Euroopan maissa._NEWLINE_Cardona on ollut Costa Rican kansallisen yliopiston professori vuodesta 1986, ja vuonna 1996 h\xc3\xa4nest\xc3\xa4 tuli sen kulttuuri-identiteetin, taiteen ja teknologian ohjelman johtaja.'